作者：李曾伯
词牌/韵律：沁园春

paragraphs: 秋岂悲人，人不悲秋，比春更浓。
有蕙兰风度，尚存芳菊，牡丹之献，犹在芙蓉。
举蟹持醪，得鲈作鲙，晋宋间人有此风。
休轻笑，彼柴桑傲吏，龌龊篱东。
携壶与客还逢。
愿时许先生杖履从。
叹尘踪如寄，鸥凫江海，性真聊适，蜩鷃蒿蓬。
刮眼青天，惊心黄叶，立尽梧桐月正中。
凄然久，看物情终竟，不似春容。